KIRJALLINEN KYSYMYS E-1345/01 esittäjä(t): Ilda Figueiredo (GUE/NGL) komissiolle. Laillisesti Sveitsissä asuvien kolmansien maiden työntekijöiden matkustaminen EU:n jäsenvaltioiden kautta.



Virallinen lehti nro 350 E , 11/12/2001 s. 0129 - 0129



KIRJALLINEN KYSYMYS E-1345/01 esittäjä(t): Ilda Figueiredo (GUE/NGL) komissiolle (4. toukokuuta 2001) Aihe: Laillisesti Sveitsissä asuvien kolmansien maiden työntekijöiden matkustaminen EU:n jäsenvaltioiden kautta Noin 365 000 jugoslavialaista ja turkkilaista asuu ja työskentelee tällä hetkellä laillisesti Sveitsissä. Kullakin heistä on omat henkilöpaperinsa. Monet näistä maahanmuuttajista käyvät vuosittain kotimaassaan lomalla tai muusta syystä, ja koska matkustaminen tapahtuu maitse, heidän on pakko kulkea joidenkin EU:n jäsenvaltioiden kautta. Tällaisia maita ovat Saksa, Itävalta tai Italia. Voimassa olevien määräysten mukaan näiden työntekijöiden pitää pyytää viisumi jokaisen kauttakulkumaan suurlähetystöstä. Tästä aiheutuu pitkä ennakkovalmistelu (kunkin viisumin saaminen kestää 38 viikkoa), joten kiireellisissä tilanteissa matkustaminen on mahdotonta. Näin syntyy lisäkustannuksia ja työpäiviä menetetään. Viime vuoden syyskuussa Syndicat Industrie & Batiment -ammattijärjestö pyysi komissiolta laillisesti Sveitsissä asuvien siirtotyöläisten viisumipakon poistamista, sillä jos heillä on työ- ja kotipaikka maassa, EU:n jäsenvaltioille ei aiheudu minkäänlaista riskiä. Toisaalta elokuusta 2000 lähtien EU:ssa laillisesti asuvalta kolmannen maan kansalaiselta ei vaadita viisumia Sveitsin alueen läpi kulkemiseen. Mihin toimiin komissio aikoo ryhtyä helpottaakseen joidenkin jäsenvaltioiden alueiden kautta tapahtuvaa siirtotyöläisten matkustamista kotimaahansa? António Vitorinon komission puolesta antama vastaus (17. heinäkuuta 2001) Komissio on tietoinen arvoisan parlamentin jäsenen esiin tuomista seikoista. Kaikkien jäsenvaltioiden, joita koskevat luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, 15 päivänä maaliskuuta 2001 annetun neuvoston asetuksen (EY) N:o 539/2001(1) säännökset, on edellytettävä viisumia asetuksen liitteen 1 luetteloon sisältyvistä kolmansista maista tulevilta kansalaisilta. Sveitsissä laillisesti asuvien kolmansien maiden kansalaisten on näin ollen anottava Schengen-viisumia jäsenvaltioiden kautta tapahtuvaa matkustamista varten. Komissio toteaa, ettei mikään asetuksen (EY) N:o 539/2001 mukaisista jäsenvaltioiden harkintavaltaan kuuluvista poikkeuksista oikeuta vapauttamaan viisumipakosta ulkomaisia työntekijöitä, joilla on oleskelulupa Sveitsissä, jos heidän kansalaisuutensa on sisällytetty asetuksen liitteen 1 luetteloon. Komissio toteaa, että kauttakulkua voidaan helpottaa ilman voimassa olevien säännösten muuttamista, sillä jäsenvaltiot voivat myöntää pitkäaikaisia, useisiin kauttakulkuihin oikeuttavia Schengen-viisumeita, jos se on perusteltavissa arvoisan parlamentin jäsenen tarkoittamien henkilöiden tilanteella. Komissio aikoo tarkastella kysymystä voidakseen ottaa huomioon kaikki asiaan liittyvät institutionaaliset, oikeudelliset ja poliittiset näkökohdat. Komissio ottaa huomioon myös Sveitsin hiljattaisen pyynnön Schengenin säännöstöön liittymisestä. (1) EYVL L 81, 21.3.2001.